
Memória elleni terheléses támadás detektálása és felhasználása rejtett kommunikációra

Kulcsszavak: processzor; virtualizáció; rejtett kommunikáció; memória
2017-ben leírtak egy módszert többmagos x86-64 utasításkészletű processzorok összes magjának aránytalan mértékű lelassítására oly módon, hogy csak egy maghoz volt hozzáférése a támadónak. Ehhez olyan atomi utasításokat hajtottak végre a processzoron egymás után, amik több cache line-t érintettek, amelyekkel bus lock-okat váltottak ki. Ez a támadás olyan esetben is sikeres volt, hogyha a támadó kód virtuális gépen futott a hardveresen támogatott virtualizációnak köszönhetően.
Kutatásom során a vizsgáltam a lehetséges módokat, amelyekkel detektálható volt egy aktív támadás. A mérések során kiderült, hogy a számítógép memóriájában történő másolási műveletek érzékenyek egy ilyen támadásra. A pontosabb detektálási módot rejtett kommunikációra is használtam két virtuális gép között oly módon, hogy az erőforrás túlzott mértékű kihasználását az egyik virtuális gépen szabályoztam, míg a másikon ezt érzékeltem.
Míg korábbi detektálási módszerek 1-30 mp alatt 5-30% fals eredménnyel működtek, a javaslataimmal átlagosan 80 µs alatt tudtam elvetni a támadás tényét, ha nem volt támadás alatt a számítógép; és átlagosan 1-3 ms alatt tudtam érzékelni egy aktív támadást, lényegében fals eredmények nélkül. A támadás detektálásában elért új eredmények demonstrálása céljából rejtett kommunikációs csatornát alakítottam ki két virtuális gép között, amelyen 832 bit/mp sebességgel tudtam adatot átjuttatni a két virtuális gép között.
Sok friss processzorra beállítható, hogy védett legyen a memória elleni terheléses támadás ellen, ugyanakkor a detektálás hatékonyságának növelése egy fontos feladat, mivel lehetővé teszi, hogy már meglévő hardveren is reagálni lehessen egy-egy ilyen támadásra.
--- ACM klasszifikáció ---
Security and privacy > Intrusion/anomaly detection and malware mitigation
Security and privacy > Security in hardware
Hardware > Communication hardware, interfaces and storage



